Програма на БКИ – Прага за месец април 2013

Поради определения интерес към изложбата „Богомилите“ на Виолета Гривишка-Танева, тя ще продължи до 12.04.2013 г.
Галерията на БКИ – Прага, ул. „Климентска“ 6, Прага 1

С темата за богомилството, възникването му през Х век в България и разпространението му в Европа авторката се занимава още от 1968 г. По нейните думи „…идеите на богомилите не представляват само част от миналото на човешките общества. Те и днес занимават народите не само на Европа, но и на цялата планета.” 
ГОСТУВАНЕ В „Ла Боема“

14.4.2013, 18.00 часа

Артистичното кафене-ресторант „Ла Боема“, площад „Кашпар Щернберк“ 64, Раднице
На това артистично място отново ще се преплетат следите на българо-чешката взаимност. Филмът на Чешката национална телевизия „Забележителните следи. Семейство Прошек“ ще разкаже за заслугите на братята Прошек към модернизирането на България от края на 19 и началото на 20 век. И ако тогава производството на бира е ръководено от майка им г-жа Вилхелмина, днес Вера Дворжакова-Прошкова ще представи бирена марка „Прошек“. Очаквани гости на събитието са известният чешки актьор и архитект Давид Вавра и екипът, заснел филма.
http://www.laboema.cz/cs/
20 КИНОФЕСТИВАЛ ДНИ НА ЕВРОПЕЙСКИЯ ФИЛМ  11 - 18.4.2013
Кината „Луцерна“ и „Светозор“ в Прага

Юбилейното 20-то издание на Дните на европейския филм ще предложи панорама на съвременната европейска кинематография. Фестивалът ежегодно предлага на публиката повече от 40 филма. Българското кино е представено от филма „Кецове“, който е включен в секцията за кандидати на европейските страни за номинация за Оскар в категория „Най-добър чуждоезичен филм“. 
http://www.eurofilmfest.cz/
„КЕЦОВЕ“, игрален филм.

16.4.2013, 21.00 часа, кино Луцерна, ул. „Водичкова“ 36, Прага 1
„Кецове“, България, 2011, 111 мин., на български език с английски и чешки субтитри. Режисьор: Валери Йорданов, Иван Владимиров; в ролите: Иван Бърнев, Валери Йорданов, Филип Аврамов, Ина Николова, Мариян Валев.
Лентата е базирана на няколко истински истории и разказва за група млади хора, които не пасват на жестокия и агресивен свят на големия град. Те намират спасение на девствените морски плажове. Лятната ваканция на главните герои е като един сбъднат сън.

ОТКРИВАНЕ НА ИЗЛОЖБА ЖИВОПИС НА ПЕТЪР ПИРОНКОВ 
17.4.2013, 18.00 часа

Галерията на БКИ – Прага, ул. „Климентска“ 6, Прага 1

Самостоятелна изложба на българския художник, който е завършил Академията за изящни изкуства в Рим при проф. Алесандро Тротти. В периода 1997-2013 г. Пиронков прави над тридесет самостоятелни изложби, участва в множество пленери и арт форуми в България и чужбина. Носител е на първа награда за живопис „Перикле Фацини” (1999 г.) и „Златното перо” (2011 г.). Работи в областта на камерната фигуративна живопис. Негови творби са притежание на частни колекционери в България, Италия, Белгия, Франция, Англия, Германия, Австрия, Китай, САЩ и др.

„СЛЕД КРАЯ НА СВЕТА“, игрален филм.

24.4.2013, 18.00 часа
В сградата на Еврейската общност на ул. „Майзлова“ 250/18, Прага 1
Съвместно с Посолството на Република България в Чехия и с подкрепата на Еврейската общност в Прага, в рамките на честванията по повод 70 годишнината от спасяването на евреите в България.
„След края на света” – игрален филм на режисьора Иван Ничев, по сценарий на Анжел Вагенщайн; оператор Георги Николов, музика Стефан Димитров, на български с чешки субтитри. Филмът представя най-бедняшкия квартал на Пловдив (по онова време – Втората световна война) като уникално кътче в Европа, където във взаимно уважение съжителстват българи, турци, евреи, гърци и цигани, и проследява зараждането на първата любов между потомците им – еврейско момче и арменско момиче. Политическите ветрове разбиват идилията и разделят влюбените, които след години се срещат отново в Бачковския манастир.
БКИ-Прага си запазва правото на промени в програмата.
